ক্রিকেটাররা শুভেচ্ছা জানিয়েছেন দেশের বীর জওয়ানদের। বিরাট কোহলি, বীরেন্দ্র সহবাগ-সহ আরও অনেকেই দেশের বীর সেনানীদের দিওয়ালির শুভেচ্ছা জানিয়েছেন। এর আগে উরি-হামলার পরেই মহম্মদ কাইফ দেশের সেনাদের অভিনব উপায়ে শ্রদ্ধা জানিয়েছিলেন। মহম্মদ কাইফ নিজের মনের কথা জওয়ানদের কাছে পৌঁছে দেওয়ার জন্য, তাঁদের শ্রদ্ধা নিবেদন করার জন্য, সোশ্যাল নেটওয়র্কিং সাইটের সাহায্য নিয়েছিলেন। সেখানে তিনি পোস্ট করেছিলেন, 'সব জওয়ানদের ছুটি বাতিল করে দেওয়া হয়েছে। ট্রেন অথবা বাসে কোনও জওয়ানকে দাঁড়িয়ে থাকতে দেখলে সঙ্গে সঙ্গে তাঁকে সিট ছেড়ে দেওয়া উচিত।'
এবার ভারতের প্রাক্তন অধিনায়ক সৌরভ গঙ্গোপাধ্যায় দীপাবলীর জন্য দেশের জওয়ানদের শুভেচ্ছা জানালেন। তাঁর বক্তব্য খুব পরিষ্কার। জওয়ানদের পরিবার এই আলোর উৎসবে যেন মনে না করে, তারা একা। তাদের কেউ নেই। জওয়ানদের পরিবারের সঙ্গে সবাই রয়েছেন। এই বার্তাই সৌরভ দিলেন। 
সৌরভ বলেন, ‘দেশের জওয়ানদের দিওয়ালির শুভেচ্ছা জানাই। একটা কথা বলতে চাই। আজ জওয়ানদের জন্যই আমরা শান্তিতে দিওয়ালি উদযাপন করতে পারছি। যেখানেই আপনারা থাকুন, আপনারা নিজেদের মতো করে দিওয়ালি পালন করুন। এই আলোর উৎসব আপনাদের পরিবারে সুখ, শান্তি নিয়ে আসুক। আমরা সবাই আপনাদের সঙ্গে রয়েছি।’   
সৌরভের আগে কোহলি সেনাবাহিনীর জওয়ানদের দীপাবলির আগাম শুভেচ্ছা জানিয়েছিলেন। টুইটারে একটি ভিডিও পোস্ট করে বলেছিলেন, ‘পরিবার ছেড়ে বাইরে থাকার কষ্টটা বুঝি। শুভ দীপাবলি।’